Okresná prokuratúra Piešťany 
Vážska 28, 921 01 Piešťany 	

Sp. zn. : Pv 175/15/2204	Piešťany, 11.5.2015
EEČ : 2-18-32-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Piešťany
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
v období od mesiaca máj 2014 do 15.4.2015 si ako otec mal. XXXXX, nar. 11.2.2007, bytom XXXXX, XXXXX, riadne neplnil vyživovaciu povinnosť  hoci mu táto povinnosť vyplýva zo Zákona o rodine a rozsah vyživovacej povinnosti mu bol určený rozsudkom Okresného súdu XXXXX č. k. XXXXX zo dňa XXXXX právoplatným dňa 30.9.2009, vo výške 35,-Eur vždy do 20. dňa v mesiaci vopred k rukám matky XXXXX, hoci vedel o existencii vyživovacej povinnosti a túto povinnosť si riadne neplnil, ani sa o dieťa žiadnym iným spôsobom nezaujímal a nestaral, pričom v uvedenom období preukázateľne neprejavoval snahu riadne sa zamestnať, ani sa nezaevidoval na príslušnom úrade práce ako uchádzač o zamestnanie, teda nevyužil všetky možnosti na to, aby si svoju zákonnú povinnosť v reálne možnej výške splnil,  čím mu  vznikol dlh na výživnom vo výške 365,- Eur,

lebo zanikla trestnosť činu

Odôvodnenie:
Poverený príslušník Obvodného oddelenia PZ XXXXX uznesením pod číslom ORP-XXXXXXXXXX zo dňa 10.4.2015 podľa § 206 ods. 1 Trestného poriadku vzniesol obvinenie XXXXX pre prečin zanedbania povinnej výživy podľa § 207 ods. 1 Trestného zákona na skutkovom základe, ako je uvedené vo výrokovej časti tohto uznesenia.  

V priebehu skráteného vyšetrovania vyšetrovateľ vypočul obv. XXXXX, svedkyňu XXXXX, do vyšetrovacieho spisu zadovážil rozsudok Okresného súdu XXXXX č. k. XXXXX zo dňa 21.9.2009,  ďalej zabezpečil správy, posudky, odpis z registra trestov na obvineného.
 
Obvinený XXXXX sa vo svojej výpovedi v prípravnom konaní priznal k spáchaniu trestnej činnosti, pre ktorú mu bolo vznesené obvinenie. Uviedol, že v máji 2014 bol prepustený zo zamestnania a odvtedy je nezamestnaný. Na úrade práce sa nezaevidoval, nakoľko to považuje za zbytočnú byrokraciu. 

Svedkyňa XXXXX uviedla, že s bývalým priateľom XXXXX má syna maloletého XXXXX, nar. XXXXX. XXXXX súdu XXXXX č. k. XXXXX zo dňa 21.9.2009  bol XXXXX zaviazaný platiť výživné na syna XXXXX sumou vo výške 35,-Eur. Od mesiaca máj 2014 až do marca 2015 si vyživovaciu povinnosť neplnil riadne. Za uvedené obdobie zaplatil len v mesiaci máj 2014 sumu 20,-Eur a v mesiaci júl 2014 sumu vo výške 35,-Eur. Čím jej na výživnom dlhoval celkovú sumu 325,-Eur.
Vo svojej následnej výpovedi dňa 28.4.2015 uviedla, že obv. XXXXX jej dňa 15.4.2015 uhradil celé dlžné výživné vo výške  365,-Eur, teda už jej na výživnom nedlhuje žiadnu sumu. 
Zároveň dodala, že neplnenie vyživovacej povinnosti zo strany obvineného nezanechalo na dieťati nepriaznivé následky. 

Zo zabezpečených správ k osobe obv.  XXXXX  z Úradu práce, sociálnych vecí a rodiny XXXXX a Sociálnej poisťovne, pobočka XXXXX, vyplýva, že obvinený nebol v období neplatenia výživného evidovaný ako uchádzač o zamestnanie, nepoberal dávky v nezamestnanosti, ani dávky v hmotnej núdzi. 

Prečinu zanedbania povinnej výživy podľa § 207 ods. 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.  

S poukazom na vykonané dokazovanie konštatujem, že obv.  XXXXX si od mája 2014 neplnil vyživovaciu povinnosť na svojho maloletého syna,  hoci nebol evidovaný ako uchádzač o zamestnanie, čím naplnil znaky prečinu zanedbania povinnej výživy podľa § 207 ods. 1 Trestného  zákona.
  
Podľa § 86 písm. a) Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, ako sa súd odobral na záverečnú poradu. 
                       
Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu s poukazom na ustanovenie § 86 písm. a) Trestného zákona.

Po preskúmaní spisového materiálu, poukazujúc pritom na výpoveď svedkyne XXXXX bolo dostatočne preukázané, že obv. XXXXX  si svoju vyživovaciu povinnosť dodatočne splnil v celom rozsahu. 

V priebehu prípravného konania obvinený splnil obe podmienky ustanovenia  § 86 písm. a) Trestného zákona o účinnej ľútosti, teda uhradil vyživovaciu povinnosť, nedlhuje žiadnu čiastku na výživnom, konanie obvineného nemalo trvalo nepriaznivé následky pre jeho dieťa, preto som trestné stíhanie proti obvinenému zastavila podľa § 215 ods. 1 písm. h) Trestného poriadku  s poukazom na § 86 písm. a) Trestného zákona. 

Vzhľadom na uvedené skutočnosti som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Katarína Jurčová
prokurátorka